Skal man betale skat, hvis man får en gevinst ved at købe og sælge den virtuelle møntfod bitcoin? Og hvad med moms, når man køber en bitcoin? Det er nogle af de spørgsmål, der har meldt sig, efter den elektroniske mønt er kommet på dagsordenen.

Skatterådet er af en borger eller en virksomhed blevet anmodet om at give et såkaldt bindende svar, og det forventes at være klar omkring 1. februar, oplyser Skat.

Værdi eksploderer

Da sagen er principiel, er det op til Skatterådets 19 medlemmer at afgøre spørgsmålene, der kan få betydning for de danskere, der har købt bitcoins på et tidspunkt, hvor kursen var lav, og nu kan sælge dem med gevinst.